**KORDUMA KIPPUVAD KÜSIMUSED**

**Nelja Valla Kogu toetusmeetmed ja taotlemine 2024**

[LEADERi kohaliku arengu strateegia 2023–2027 rakendamine](https://www.riigiteataja.ee/akt/124112023003?leiaKehtiv) (edaspidi LEADER määrus)

[LEADER määruse seletuskiri](https://www.pria.ee/sites/default/files/2024-02/Seletuskiri_0.pdf)

1. Kas tarkvara on põhivara ja milline tarkvaraga seotud kulu on abikõlblik? Ettevõtte arendamiseks vajalikud alus programmid, nt. Microsoft?

Tarkvara rentimine ei ole abikõlblik kulu (järelvalveperiood), ostmine on abikõlblik.

1. Kas taotleja juriidiline aadress võib olla väljaspool Nelja Valla Kogu tegevuspiirkonda?

Taotleja juriidiline aadress võib olla väljaspool Nelja Valla Kogu tegevuspiirkonda, toetuse raames tehtav tegevus või investeering peab olema tehtud tegevuspiirkonnas ning ühisprojektide ja koostööprojektide puhul kasusaajad (sihtgrupp) NVK tegevuspiirkonna inimesed.

1. Kas ühisprojektis osalev partner võib olla registreeritud väljaspoole Nelja Valla Kogu tegevuspiirkonda?

Jah, võib, eeldusel, et projektipartneri tegevused on samuti suunatud NVK piirkonna ja elanike hüvanguks.

1. Kas kingitused ja meened on projektis abikõlblik kulu?

Meetme määruse seletuskirjas  § 25 lg 2 p 19 on ära toodud toreduslik kulu – määruse kohaselt ei ole abikõlblikud kulud, mis on tegevuse elluviimise seisukohast põhjendamatud ja ebaolulised. Samuti näiteks toreduslikud kulutused, mis on tehtud tsiviilseadustiku üldosa seaduse § 63 tähenduses ning millega taotletakse eseme mugavust, meeldivust või ilu. Kingitused ja meened on justkui toreduslik kulu, seega neid taotluse eelarvesse ei kirjutaks.

1. Kui mingi teenuse/toote osas on kättesaadav ainult üks/kaks pakkujat üldse, siis milline on ammendav põhjendus, et ei ole taotluse juures kolme hinnapakkumist?

Leader määruse § 26 lõige 3 seletuskirja  kohaselt võib projektitoetuse taotleja küsida alla kolme hinnapakkumuse, kui kolme hinnapakkumust küsida ei ole objektiivselt võimalik, eelkõige kui turul on asjaomase töö, teenuse või vara pakkujaid väga vähe. Sellisel juhul peab projektitoetuse taotleja esitama selle kohta argumenteeritud põhjenduse.

Taotleja peab selgitama (tõendama), et ta tegi endast kõik võimaliku turu uurimiseks ja rohkem pakkumusi ei olnud võimalik saada. Hinnapakkumisi võib küsida ka välisriigi pakkujalt. Oluline on see, et pakkumiskutse oleks piisavald detailne, mille alusel laekuks ka päriselt võrreldava sisuga pakkumised.

1. Kas ühistegevuse meetme (meede 3) puhul peab olema lisaks ühistegevuse tegevuskavale ka mingi partnerite vaheline allkirjastatud kokkulepe? Või piisab taotleja kinnitusest taotluses kus ta kinnitab et vastavad partnerid osalevad projektis?

Allkirjastatud ühiste kavatsuste kokkulepe ei ole nõutud.

Määruse 24 lg 5 Ühistegevuse elluviimiseks antakse projektitoetust, kui selle viivad kuni kaheaastase tegevuskava alusel ellu partnerid, kelleks on vähemalt kaks juriidilist isikut või füüsilisest isikust ettevõtjat ja kellest vähemalt üks ei ole teine kohalik tegevusrühm, ning kui tegevuskava sisaldab järgmiseid andmeid:

1) ühistegevuses osaleva partneri nimi, registrikood ja kontaktandmed ning osalevate poolte üksikasjalik ülesannete kirjeldus;

2) ühistegevuse ning selle eesmärgi ja tulemuse kirjeldus, sealhulgas laiem mõju tegevuspiirkonnale;

3) tegevuskava elluviimise periood, sealhulgas ühistegevuse ajakava;

4) selle olukorra kirjeldus, mille lahendamisele on ühistegevus suunatud.

1. Mis hetkest on taotleja tehtavad kulud abikõlblikud? Kas siis kui taotlus on esitatud tegevusrühmale või siis kui tegevusrühm on peale hindamist juhatuse poolt heaks kiidetud taotluste nimekirja esitanud PRIAle?

Tegevuse elluviimist tõendavad dokumendid ei tohi olla väljastatud varem kui kohalikule tegevusrühmale projektitaotluse esitamise päevale järgneval päeval, välja arvatud ettevalmistav töö, millega ei või alustada enne 1. jaanuari 2023. Küll aga on enne PRIA rahastamisotsuse tegemist tehtud tegevused ja kulud omal vastutusel ning taotleja ei saa eeldada nende kulude katmist juhul kui PRIA ei tee taotluse osas positiivset otsust.

1. Kas taotlejale on mingit head juhendit kuidas tuvastada, kas ta on pakkujatega seotud isik või mitte?

Vastavat juhendit ei ole, abiks on määruse seletuskiri § 25 lg 2.

1. Kas „pehme“ (mitteinvesteeringuline) projekti puhul peab sündmuse/koolituse/õppereisi jne toimumise tõendusmaterjalina olema maksetaotlusega lisatud allkirjastatud osalejate nimekirjad ka siis, kui tegemist on lastega või piisab kui laste nimekirja kinnitab oma allkirjaga nt. juhendaja/grupijuht/treener jne?

Üldjuhul peavad tegevustes osalejad kinnitama oma osalemist allkirjaga, kuid laste puhul võib olla juhendaja / grupijuhi/ koolitaja kinnitus.

1. Kas nn mobiilne kingsepatöökoda (nt. minibussi ehitatud) on abikõlblik kulu?

Meetme määruse kohaselt ei ole lubatud sõiduauto soetamise ja liisimise kulu. Määruse § 25 lg 9 (seletuskiri). Kindlaks tuleb teha kas antud sõiduk millele toetust taotletakse on registreeritud kui sõiduauto või muu mootorsõiduk (nt.  eriotstarbeline sõiduk). Abikõlblikud on  kogukonnateenuse arendamiseks antud  projektitoetus, kui teenus lähtub kogukonna vajadusest ning on kirjeldatud Nelja Valla Kogu strateegias (Määruse§ 24 lg 8 (seletuskiri).

1. Kas ehitusetegevuse korral peab võtma kolmelt ettevõttelt hinnapakkumise täies mahus või sobib ka nii, et näiteks kolmelt firmalt võetakse pakkumine pinnasetöödeks ja kolmelt vundamendi jaoks ning kolmelt hoone ehituse jaoks?

Projektitoetuse taotleja ei või hinnapakkumuste nõude eiramiseks jaotada osadeks toetatava tegevuse raames tellitavat tööd või teenust, mis on vajalik sama eesmärgi saavutamiseks, ega soetatavat vara, mis on koos toimiv. Projektitoetuse taotleja võib jaotada toetatava tegevuse raames tellitava töö või teenuse või soetatava vara osadeks, kui see on objektiivsetel põhjustel õigustatud, määruse § 26 lg 9.

1. Kas arvutite ostmine on abikõlblik kulu või sõltub see pigem projekti kontekstist ja vajaduse/eesmärgi kirjeldusest, st argumenteeritud seosest arvutite ostu ja projekti eesmärgi vahel?

Jah, arvuti ostmine peab olema põhjendatud ja vajalik projekti eesmärgi saavutamiseks.

1. Kui taotleja (OÜ) on samas eraisikuna selle maa omanik, kuhu ta soovib projekti raames investeeringu teha, kas see on lubatud kui taotleja (OÜ) ja eraisiku (kes juhtumisi on sama OÜ juhatuse liige) vahel on sõlmitud nt. pikaajaline maa kasutamise leping?

Jah, eraisik peab tegema OÜ-ga maa pikaajalise kasutamise lepingu, kui maal on teisi kaasomanikke siis peavad lepingu osapoolteks olema ka kaasomanikud.

1. Kas ühistegevuse projekti partneriks võib olla ka mõne välisriigi organisatsioon (nt. Islandilt) või on partnerid piiritletud vaid Eestiga/Euroopa Liidu liikmetega?

Leader määrus seda otseselt ei täpsusta ning NVK strateegias ja meetmelehes seda ka piiratud ei ole. PRIA andmetel olid eelmistel Leader perioodidel enamus ühisprojektid tehtud koostöös Eesti partneritega. Pigem on siinkohal oluline taotluses välja tuua koostööpartneri roll projekti panustamisel ja eesmärkide saavutamisel (vt. ka küsimust nr. 6).

1. Kas KOV-i poolt moodustatud sihtasutus on abikõlblik taotleja?

Jah, on abikõlblik taotleja.

Määruse § 23 punkt 1 - projektitoetust antakse kohaliku tegevusrühma toetust saanud kohaliku tegevusrühma tegevuspiirkonnas tegutsevale mikro-, väikese või keskmise suurusega ettevõtjale (edaspidi koos VKE), mittetulundusühingule, sihtasutusele ja kohaliku omavalitsuse üksusele.

1. Kui pikk on abikõlbulik aeg ühisprojektis?

Ühisprojekti kestvuseks on kuni 2 aastat alates PRIA rahastusotsusest.

1. Kas taotluse jaoks küsitud hinnapakkumine võib olla varasem kui taotlusperioodi sees või võib olla ka enne küsitud?

Jah, hinnapakkumine võib olla ka varasemalt küsitud. Kuna hinnapakkumiste alusel koostatakse projektitaotluse eelarve, siis on taotleja jaoks pigem oluline, et hinnapakkumises olevad summad oleks asjakohased ka hiljem projekti elluviimisel, sest toetussumma on fikseeritud ja hiljem hindade suurenemisel toetussummat ei suurendata.

1. Milline peab olema äriplaan?

Äriplaani puhul ei ole ühte ja kindlat struktuuri aga äriplaanist peab välja tulema taotleja äritegevuse ja toetusega planeeritud tegevuse, investeeringute ja eesmärkideni jõudmise detailsem ülevaade. Äriplaani ülesehituse ja finantsprognooside koostamiseks on Nelja Valla Kogu veebilehel mõned näidised, mida võib vajadusel aluseks võtta.

1. Koostööisus – kas on soovitatud kellega tuleks projekti raames koostööd teha?

Otsest soovitust ei ole. Koostööpartnerid peaks tulenema projekti iseloomust ja vajadusest. Vähemalt üks koostööpartner on kohustuslik meede 3 elluviimisel, meede 1 ja 2 puhul ei ole nad nõutud ja rohkem soovituslikud, kuid nende olemasolu on pigem toetavaks ja positiivseks asjaoluks. Koostöö peaks siiski olema sisuline mitte vaid formaalne.